Virallinen lehti nro C 223 , 17/07/1998 s. 0169



KIRJALLINEN KYSYMYS E-0342/98 komissiolle esittäjä(t): Cristiana Muscardini (NI) (17. helmikuuta 1998) Aihe: Riisimarkkinoiden kriisi Kuten valitettavasti oli odotettavissa, yhteisön riisintuottajat ovat erityisesti Pohjois-Italiassa joutuneet ahdinkoon. Hallitus on määrännyt tiukoista toimista ja nostanut veroja Maastrichtin vaatimusten mukaisesti. Maidontuottajayritykset, jotka ovat protestoineet joitakin kuukausia ratkaisemattomia sakkokysymyksiä ja kiintiöjärjestelmän uudistamista vastaan, ovat nousseet liikekannalle ja pelko on levinnyt laajalti maatalousalalle unionin laajentumisen ja siitä aiheutuvien kielteisten seurausten vuoksi tietyillä alueilla, joilla talouselämä on pysähtynyttä ja työttömyysluvut korkeita. Lisäksi riisinviljelijät ovat järjestäneet mielenosoituksia, joissa on ollut mukana yli 6 000 perhettä ja yritystä yksinomaan Vercellin provinssista. Yleisen mielipiteen mukaan näiden vastoinkäymisten syy on Euroopan unionissa. Tämä alunperin rakenteellinen kriisi on todennäköisesti pahentunut esikuoritun riisin vientiin sovellettavan kumulatiivisen perimisjärjestelmän käyttöönoton seurauksena. Ottaen huomioon vielä sen, että rakennemuutos on mahdoton toteuttaa lyhyellä aikavälillä varsinkin maatalousyrityksissä kun maailmanmarkkinahintoja pyritään määrittämään, niin kysyn: 1. eikö komissio pidä tarpeellisena vakavat yhteisön riisimarkkinoiden häiriöt huomioon ottaen jatkaa vielä vähän aikaa voimassa olevalla asetuksella 764/97 vahvistettuja suojatoimenpiteitä, 2. eikö komissio pidä tarpeellisena uudistaa vielä yhteistä markkinajärjestelyä erittäin tärkeän riisimarkkinoiden yhdenmukaisen kehittämisen vaatimusten mukaisesti, 3. eikö se pidä huolestuttavana näitä jatkuvia laajojen kansalaisluokkien osoittamia tyytymättömyyden ilmauksia yhteisön politiikkaa vastaan? Komission jäsenen Franz Fischlerin komission puolesta antama vastaus (13. maaliskuuta 1998) 1. Merentakaisten maiden ja alueiden assosioinnista yhteisöön tehdyn päätöksen 91/482/ETY välitarkistuksesta 24 päivänä marraskuuta 1997 tehdyn päätöksen 97/803/EY ((EYVL L 329, 29.11.1997. )) johdosta neuvosto on mukauttanut merentakaisista maista ja merentakaisilta alueilta peräisin olevan riisin tuontimenettelyä. Komission asetuksessa (EY) N:o 2603/97 ((EYVL L 351, 23.12.1997. )) vahvistetaan tämän menettelyn sekä Afrikan, Karibian ja Tyynenmeren (AKT) maista peräisin olevan riisin tuontimenettelyn soveltamista koskevat yksityiskohtaiset säännöt. AKT:n ja MMA:n alkuperän päällekkäisyys on sallittu esikuorittuna riisinä ilmoitetun 160 000 riisitonnin vuosittaisen kokonaismäärän rajoissa, johon kuuluu neljännessä Lomén yleissopimuksessa määrätty AKT-maista peräisin olevan riisin 125 000 tonnin tariffikiintiö. Koska asetus tuli voimaan 1 päivänä tammikuuta 1998, MMA:sta peräisin olevaa riisiä koskevien suojatoimenpiteiden voimassaoloa ei ole tarvinnut jatkaa. 2. Komissio tutkii parhaillaan joitakin riisin yhteisen markkinajärjestelyn mukautuksia, jotka voivat osoittautua tarpeellisiksi, koska Euroopasta peräisin olevan riisin kilpailukyky on heikentynyt kolmansista maista peräisin olevaan riisiin nähden. 3. Komissio ymmärtää joidenkin ammattialojen huolen riisialan tulevaisuudesta Euroopassa. Komissio vakuuttaa arvoisalle parlamentin jäsenelle, että näihin asioihin kiinnitetään erityistä huomiota, jotta koko alaa tyydyttävät ratkaisut löydetään.